CELEX: 42022X0082
Language: el
Date: 2022-01-20 00:00:00
Title: Κανονισμός του ΟΗΕ αριθ. 26 — Ενιαίες διατάξεις σχετικά με την έγκριση οχημάτων όσον αφορά τις εξωτερικές προεξοχές τους [2022/82]

20.1.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 13/51
               
            
         Μόνο τα πρωτότυπα κείμενα της ΟΕΕ/ΗΕ έχουν νομική ισχύ σύμφωνα με το διεθνές δημόσιο δίκαιο. Το καθεστώς και η ημερομηνία έναρξης της ισχύος του παρόντος κανονισμού πρέπει να ελέγχονται στην τελευταία έκδοση του εγγράφου που αφορά την κατάσταση προσχώρησης στους κανονισμούς ΟΕΕ/ΗΕ, δηλαδή του εγγράφου TRANS/WP.29/343/, που είναι διαθέσιμο στη διεύθυνση: https://unece.org/status-1958-agreement-and-annexed-regulations
         Κανονισμός του ΟΗΕ αριθ. 26 — Ενιαίες διατάξεις σχετικά με την έγκριση οχημάτων όσον αφορά τις εξωτερικές προεξοχές τους [2022/82]
         
            Ενσωματώνει όλο τα έγκυρο κείμενο έως:
         
         τη σειρά τροποποιήσεων 04 — Ημερομηνία έναρξης ισχύος: 25 Σεπτεμβρίου 2020
         ΠΕΡΙΕΧΌΜΕΝΑ
         ΚΑΝΟΝΙΣΜΌΣ
         
                     1.
                  
                  Πεδίο εφαρμογής και σκοπός
                  
               
                     2.
                  
                  Ορισμοί
                  
               
                     3.
                  
                  Αίτηση έγκρισης
                  
               
                     4.
                  
                  Έγκριση
                  
               
                     5.
                  
                  Γενικές προδιαγραφές
                  
               
                     6.
                  
                  Ειδικές προδιαγραφές
                  
               
                     7.
                  
                  Τροποποίηση τύπου οχήματος
                  
               
                     8.
                  
                  Συμμόρφωση της παραγωγής
                  
               
                     9.
                  
                  Κυρώσεις σε περίπτωση μη συμμόρφωσης της παραγωγής
                  
               
                     10.
                  
                  Οριστική παύση της παραγωγής
                  
               
                     11.
                  
                  Ονομασίες και διευθύνσεις των τεχνικών υπηρεσιών που διενεργούν δοκιμές έγκρισης, καθώς και των αρχών έγκρισης τύπου
                  
               
                     12.
                  
                  Μεταβατικές διατάξεις
                  
               ΠΑΡΑΡΤΉΜΑΤΑ
         
                     1.
                  
                  Κοινοποίηση σχετικά με τη χορήγηση ή επέκταση ή απόρριψη ή ανάκληση της έγκρισης ή την οριστική παύση της παραγωγής ενός τύπου οχήματος σε σχέση με τις εξωτερικές προεξοχές του σύμφωνα με τον κανονισμό αριθ. 26
                  
               
                     2.
                  
                  Διατάξεις σημάτων έγκρισης
                  
               
                     3.
                  
                  Μέθοδοι προσδιορισμού των διαστάσεων των προεξοχών και των μεσοδιαστημάτων
                  
               
                     4.
                  
                  Κοινοποίηση σχετικά με την έγκριση ή επέκταση ή απόρριψη ή ανάκληση της έγκρισης ή την οριστική παύση της παραγωγής τύπου χωριστής τεχνικής μονάδας σχάρας αποσκευών, ράβδων τοποθέτησης σκι ραδιοφωνικής ή ραδιοτηλεφωνικής κεραίας
                  
               1.   ΠΕΔΊΟ ΕΦΑΡΜΟΓΉΣ ΚΑΙ ΣΚΟΠΌΣ
         
                  
                     1.1.
                  
                  
                     Ο παρών κανονισμός έχει εφαρμογή στις εξωτερικές προεξοχές των οχημάτων της κατηγορίας M1 (1). Δεν εφαρμόζεται στα εξωτερικά κάτοπτρα οδήγησης ούτε στις σφαίρες των διατάξεων σύζευξης.
                  
               
                  
                     1.2.
                  
                  
                     Σκοπός του παρόντος κανονισμού είναι να μειώσει τον κίνδυνο ή τη σοβαρότητα τραυματισμού ενός ατόμου που πλήττεται ή έρχεται σε επαφή με το αμάξωμα σε περίπτωση σύγκρουσης. Αυτό ισχύει όταν το όχημα είναι ακινητοποιημένο ή κινείται.
                  
               2.   ΟΡΙΣΜΟΊ
         Για τους σκοπούς του παρόντος κανονισμού, ισχύουν οι ακόλουθοι ορισμοί:
         
                  
                     2.1.
                  
                  
                     «Έγκριση οχήματος»: η έγκριση ενός τύπου οχήματος σε σχέση με τις εξωτερικές προεξοχές του·
                  
               
                  
                     2.2.
                  
                  
                     «Τύπος οχήματος»: κατηγορία μηχανοκίνητων οχημάτων τα οποία δεν παρουσιάζουν μεταξύ τους ουσιαστικές διαφορές όσον αφορά τη μορφή της εξωτερικής επιφάνειας ή τα υλικά της·
                  
               
                  
                     2.3.
                  
                  
                     «Εξωτερική επιφάνεια»: το εξωτερικό του οχήματος που περιλαμβάνει το κάλυμμα του κινητήρα, το σκέπασμα του χώρου αποσκευών, τις θύρες, τα φτερά, την οροφή, τις διατάξεις φωτισμού και φωτεινής σηματοδότησης και τα εμφανή κατασκευαστικά στοιχεία ενίσχυσης.
                  
               
                  
                     2.4.
                  
                  
                     «Γραμμή δαπέδου»: η γραμμή που ορίζεται ως ακολούθως:
                     ένας κώνος με κατακόρυφο άξονα απροσδιόριστου ύψους και ημιγωνίας 30 ° μετατοπίζεται γύρω από έμφορτο όχημα κατά τρόπον ώστε να παραμένει εφαπτόμενος και όσο το δυνατόν χαμηλότερα στην εξωτερική επιφάνεια του οχήματος. Η γραμμή δαπέδου είναι το γεωμετρικό ίχνος αυτών των σημείων επαφής. Κατά τον προσδιορισμό της γραμμής δαπέδου δεν λαμβάνονται υπόψη τα σημεία υποδοχής του ανυψωτήρα (γρύλου), οι σωλήνες εξάτμισης ή οι τροχοί. Τα υφιστάμενα κενά στη θέση των τροχών, θεωρείται ότι έχουν πληρωθεί από φανταστική επιφάνεια που προεκτείνει χωρίς διακοπή την προσκείμενη εξωτερική επιφάνεια. Στα δύο άκρα του οχήματος λαμβάνεται υπόψη ο προφυλακτήρας για τον προσδιορισμό της γραμμής δαπέδου. Ανάλογα με το κάθε όχημα, το ίχνος της γραμμής δαπέδου μπορεί να βρίσκεται είτε στο άκρο της πλάγιας όψης του προφυλακτήρα, είτε στο τοίχωμα αμαξώματος που βρίσκεται κάτω από τον προφυλακτήρα. Αν υφίστανται ταυτόχρονα δύο ή περισσότερα σημεία επαφής, για τον προσδιορισμό της γραμμής δαπέδου χρησιμοποιείται το σημείο επαφής που βρίσκεται χαμηλότερα·
                  
               
                  
                     2.5.
                  
                  
                     «Ακτίνα καμπυλότητας»: η ακτίνα του τόξου του κύκλου που προσεγγίζει περισσότερο το στρογγυλευμένο σχήμα του υπό εξέταση κατασκευαστικού στοιχείου·
                  
               
                  
                     2.6.
                  
                  
                     «Έμφορτο όχημα»: το όχημα που είναι φορτωμένο μέχρι τη μέγιστη τεχνικώς επιτρεπτή μάζα. Τα οχήματα που είναι εφοδιασμένα με υδροπνευματική, υδραυλική ή πνευματική ανάρτηση, ή με διάταξη αυτόματης επαναφοράς αναλόγως του φορτίου, δοκιμάζονται στις πλέον δυσμενείς κανονικές συνθήκες λειτουργίας που καθορίζονται από τον κατασκευαστή·
                  
               
                  
                     2.7.
                  
                  
                     «Απώτατο εξωτερικό άκρο» του οχήματος: σε σχέση με τις πλευρικές έδρες του οχήματος, το επίπεδο που είναι παράλληλο προς το διάμηκες επίπεδο συμμετρίας του οχήματος και εφάπτεται στο πλευρικό εξωτερικό του άκρο, και σε σχέση με το εμπρόσθιο και οπίσθιο άκρο, το εγκάρσιο κάθετο επίπεδο του οχήματος, που εφάπτεται στο εξωτερικό εμπρόσθιο και οπίσθιο άκρο του, μη λαμβανομένης υπόψη της προεξοχής:
                  
               
                  
                     2.7.1.
                  
                  
                     των ελαστικών κοντά στο σημείο επαφής τους με το έδαφος, και των δεικτών πίεσης των ελαστικών·
                  
               
                  
                     2.7.2.
                  
                  
                     κάθε αντιολισθητικής διάταξης τοποθετημένης πάνω στους τροχούς·
                  
               
                  
                     2.7.3.
                  
                  
                     των συσκευών έμμεσης όρασης·
                  
               
                  
                     2.7.4.
                  
                  
                     των πλευρικών φανών-δεικτών κατεύθυνσης, φανών όγκου στα άκρα, των εμπρόσθιων και οπίσθιων (πλευρικών) φανών θέσης και των φανών στάθμευσης·
                  
               
                  
                     2.7.5.
                  
                  
                     σε σχέση με τα εμπρόσθια και οπίσθια άκρα, των εξαρτημάτων που είναι τοποθετημένοι στους προφυλακτήρες, των διατάξεων ρυμούλκησης και των σωλήνων εξάτμισης·
                  
               
                  
                     2.8.
                  
                  
                     «Διαστάσεις της προεξοχής» ενός κατασκευαστικού στοιχείου, τοποθετούμενου επί τοιχώματος: οι διαστάσεις που προσδιορίζονται με τη μέθοδο που περιγράφεται στο παράρτημα 3 σημείο 2 του παρόντος κανονισμού.
                  
               
                  
                     2.9.
                  
                  
                     «Ονομαστική γραμμή τοιχώματος»: η γραμμή που διέρχεται από δύο σημεία που αναπαρίστανται από τη θέση του κέντρου μιας σφαίρας όταν η επιφάνεια έρχεται σε επαφή με ένα κατασκευαστικό στοιχείο και εν συνεχεία το εγκαταλείπει, κατά τη διάρκεια της εξέλιξης της μέτρησης που περιγράφεται στο παράρτημα 3 σημείο 2.2 του παρόντος κανονισμού·
                  
               
                  
                     2.10.
                  
                  
                     «Κεραία»: κάθε διάταξη που χρησιμοποιείται για τη μετάδοση και/ή λήψη ηλεκτρομαγνητικών σημάτων·
                  
               
                  
                     2.11.
                  
                  
                     «Προφυλακτήρας»: η εμπρόσθια ή οπίσθια, κατώτερη, εξωτερική δομή του οχήματος. Περιλαμβάνει όλες τις δομές που προορίζονται να εξασφαλίζουν προστασία στο όχημα όταν έρχεται σε μετωπική ή οπίσθια σύγκρουση σε χαμηλή ταχύτητα, καθώς και τυχόν προσαρτήματα στη δομή αυτή·
                  
               
                  
                     2.12.
                  
                  
                     «Κάλυμμα προφυλακτήρα»: η μη άκαμπτη εξωτερική επιφάνεια του προφυλακτήρα, η οποία γενικά εκτείνεται σε όλο το πλάτος του εμπρόσθιου ή οπίσθιου μέρους του οχήματος.
                  
               3.   ΑΊΤΗΣΗ ΈΓΚΡΙΣΗΣ
         
                  
                     3.1.
                  
                  
                     Αίτηση έγκρισης τύπου οχήματος όσον αφορά τις εξωτερικές προεξοχές του
                  
               
                  
                     3.1.1.
                  
                  
                     Η αίτηση για την έγκριση τύπου οχήματος όσον αφορά τις εξωτερικές προεξοχές του υποβάλλεται από τον κατασκευαστή του οχήματος ή από τον δεόντως διαπιστευμένο αντιπρόσωπό του.
                  
               
                  
                     3.1.2.
                  
                  
                     Συνοδεύεται από τα ακόλουθα έγγραφα σε τρία αντίτυπα:
                  
               
                  
                     3.1.2.1.
                  
                  
                     φωτογραφίες του εμπρόσθιου μέρους, του οπίσθιου μέρους και των πλευρών του οχήματος που έχουν ληφθεί υπό γωνία 30 ° έως 45 ° ως προς το κάθετο διάμηκες επίπεδο συμμετρίας του οχήματος·
                  
               
                  
                     3.1.2.2.
                  
                  
                     σχέδια με διαστάσεις των προφυλακτήρων και, κατά περίπτωση,
                  
               
                  
                     3.1.2.3.
                  
                  
                     σχέδια ορισμένων εξωτερικών προεξοχών και, κατά περίπτωση, σχέδια ορισμένων τμημάτων της εξωτερικής επιφάνειας που αναφέρεται στο σημείο 6.9.1.
                  
               
                  
                     3.1.3.
                  
                  
                     Αντιπροσωπευτικό όχημα του προς έγκριση τύπου υποβάλλεται στην τεχνική υπηρεσία που είναι αρμόδια για τη διεξαγωγή των δοκιμών έγκρισης. Κατόπιν αίτησης της εν λόγω τεχνικής υπηρεσίας, υποβάλλονται επίσης ορισμένα κατασκευαστικά στοιχεία και ορισμένα δείγματα των χρησιμοποιούμενων υλικών.
                  
               
                  
                     3.2.
                  
                  
                     Αίτηση έγκρισης τύπου των σχαρών αποσκευών, ράβδων τοποθέτησης σκι ή ραδιοφωνικών ή ραδιοτηλεφωνικών κεραιών που θεωρούνται χωριστές τεχνικές μονάδες.
                  
               
                  
                     3.2.1.
                  
                  
                     Οι αιτήσεις έγκρισης τύπου των σχαρών αποσκευών, ράβδων τοποθέτησης σκι, ραδιοφωνικών ή ραδιοτηλεφωνικών κεραιών, που θεωρούνται χωριστές τεχνικές μονάδες, υποβάλλονται από τον κατασκευαστή του οχήματος ή τον κατασκευαστή αυτών των χωριστών τεχνικών μονάδων ή από τον δεόντως διαπιστευμένο αντιπρόσωπό τους·
                  
               
                  
                     3.2.2.
                  
                  
                     Για καθεμία από τις διατάξεις που αναφέρονται στο ανωτέρω σημείο 3.2.1, η αίτηση συνοδεύεται από τα ακόλουθα:
                  
               
                  
                     3.2.2.1.
                  
                  
                     έγγραφα σε τρία αντίτυπα, στα οποία προσδιορίζονται τα τεχνικά χαρακτηριστικά των χωριστών τεχνικών μονάδων, καθώς επίσης και οι οδηγίες συναρμολόγησης που πρέπει να επισυνάπτονται σε κάθε χωριστή τεχνική μονάδα προς πώληση·
                  
               
                  
                     3.2.2.2.
                  
                  
                     Ένα δείγμα του τύπου της χωριστής τεχνικής μονάδας. Η αρμόδια αρχή μπορεί, αν το κρίνει αναγκαίο, να ζητήσει περαιτέρω δείγμα.
                  
               4.   ΈΓΚΡΙΣΗ
         
                  
                     4.1.
                  
                  
                     Έγκριση τύπου οχήματος όσον αφορά τις εξωτερικές προεξοχές του
                  
               
                  
                     4.1.1.
                  
                  
                     Αν ο τύπος του οχήματος που υποβάλλεται προς έγκριση βάσει του κανονισμού πληροί τις απαιτήσεις των σημείων 5 και 6 κατωτέρω, χορηγείται έγκριση για τον συγκεκριμένο τύπο οχήματος.
                  
               
                  
                     4.1.2.
                  
                  
                     Για κάθε τύπο οχήματος που εγκρίνεται χορηγείται αριθμός έγκρισης. Τα πρώτα δύο ψηφία (προς το παρόν 03, τα οποία αντιστοιχούν στη σειρά τροποποιήσεων 03) υποδηλώνουν τη σειρά τροποποιήσεων που περιλαμβάνουν τις πιο πρόσφατες τεχνικές τροποποιήσεις του κανονισμού κατά τη χρονική στιγμή έκδοσης της έγκρισης. Το ίδιο συμβαλλόμενο μέρος δεν επιτρέπεται να δώσει τον ίδιο αριθμό για άλλον τύπο οχήματος.
                  
               
                  
                     4.1.3.
                  
                  
                     Η ειδοποίηση για την έγκριση, την επέκταση, την απόρριψη ή την ανάκληση της έγκρισης, ή για την οριστική παύση παραγωγής τύπου οχήματος σύμφωνα με τον παρόντα κανονισμό κοινοποιείται στα συμβαλλόμενα μέρη στη συμφωνία του 1958 τα οποία εφαρμόζουν τον παρόντα κανονισμό, με τη χρήση εντύπου κοινοποίησης σύμφωνου με το υπόδειγμα του παραρτήματος 1 του παρόντος κανονισμού.
                  
               
                  
                     4.1.4.
                  
                  
                     Σε κάθε όχημα το οποίο ανταποκρίνεται σε τύπο οχήματος που έχει εγκριθεί σύμφωνα με τον παρόντα κανονισμό, τοποθετείται σε εμφανές και ευπρόσιτο σημείο που καθορίζεται στο έντυπο έγκρισης διεθνές σήμα έγκρισης αποτελούμενο από:
                  
               
                  
                     4.1.4.1.
                  
                  
                     κύκλο ο οποίος περιβάλλει το γράμμα «E», ακολουθούμενο από τον διακριτικό αριθμό της χώρας η οποία χορήγησε την έγκριση (2)·
                  
               
                  
                     4.1.4.2.
                  
                  
                     τον αριθμό του παρόντος κανονισμού, ακολουθούμενο από το γράμμα «R», μια παύλα και τον αριθμό έγκρισης στα δεξιά του κύκλου που περιγράφεται στο σημείο 4.1.4.1 ανωτέρω.
                  
               
                  
                     4.1.5.
                  
                  
                     Αν το όχημα είναι σύμφωνο με εγκεκριμένο τύπο οχήματος βάσει ενός ή περισσοτέρων κανονισμών που προσαρτώνται στη συμφωνία, στη χώρα η οποία χορήγησε την έγκριση βάσει του παρόντος κανονισμού δεν απαιτείται η επανάληψη του συμβόλου που προβλέπεται στο σημείο 4.1.4.1· στην περίπτωση αυτή, οι επιπλέον αριθμοί και σύμβολα όλων των κανονισμών σύμφωνα με τους οποίους χορηγήθηκε έγκριση στη χώρα η οποία χορήγησε την έγκριση σύμφωνα με τον παρόντα κανονισμό θα αναγράφονται σε κατακόρυφες στήλες στα δεξιά του συμβόλου που περιγράφεται στο σημείο 4.1.4.1.
                  
               
                  
                     4.1.6.
                  
                  
                     Το σήμα έγκρισης είναι ευανάγνωστο και ανεξίτηλο.
                  
               
                  
                     4.1.7.
                  
                  
                     Το σήμα έγκρισης τίθεται κοντά ή πάνω στην πινακίδα με τα στοιχεία του οχήματος την οποία τοποθετεί ο κατασκευαστής.
                  
               
                  
                     4.1.8.
                  
                  
                     Το παράρτημα 2 του παρόντος κανονισμού περιλαμβάνει παραδείγματα διατάξεων σημάτων έγκρισης.
                  
               
                  
                     4.1.9.
                  
                  
                     Η αρχή έγκρισης τύπου επιβεβαιώνει την ύπαρξη ικανοποιητικών μέτρων που εξασφαλίζουν τον αποτελεσματικό έλεγχο της συμμόρφωσης της παραγωγής πριν από τη χορήγηση της έγκρισης τύπου.
                  
               
                  
                     4.2.
                  
                  
                     Έγκριση όσον αφορά τις σχάρες αποσκευών, τις ράβδους τοποθέτησης σκι, τις ραδιοφωνικές ή ραδιοτηλεφωνικές κεραίες, που θεωρούνται χωριστές τεχνικές μονάδες.
                  
               
                  
                     4.2.1.
                  
                  
                     Εάν ο τύπος της χωριστής τεχνικής μονάδας που υποβλήθηκε προς έγκριση σύμφωνα με τον παρόντα κανονισμό πληροί τις απαιτήσεις των σημείων 6.16, 6.17 και 6.18 παρακάτω, χορηγείται έγκριση στον εν λόγω τύπο χωριστής τεχνικής μονάδας.
                  
               
                  
                     4.2.2.
                  
                  
                     Για κάθε τύπο χωριστής τεχνικής μονάδας που εγκρίνεται καθορίζεται αριθμός έγκρισης. Τα πρώτα δύο ψηφία του (προς το παρόν 03, τα οποία αντιστοιχούν στη σειρά τροποποιήσεων 03 που τέθηκε σε ισχύ στις 23 Ιουνίου 2005) υποδηλώνουν τη σειρά τροποποιήσεων που περιλαμβάνει τις πιο πρόσφατες τεχνικές τροποποιήσεις του κανονισμού κατά τη χρονική στιγμή έκδοσης της έγκρισης. Το ίδιο συμβαλλόμενο μέρος δεν επιτρέπεται να δώσει τον ίδιο αριθμό για άλλο τύπο χωριστής τεχνικής μονάδας.
                  
               
                  
                     4.2.3.
                  
                  
                     Η ειδοποίηση για την έγκριση, την επέκταση, την απόρριψη ή την ανάκληση της έγκρισης, ή για την οριστική παύση παραγωγής τύπου χωριστής τεχνικής μονάδας σύμφωνα με τον παρόντα κανονισμό κοινοποιείται στα συμβαλλόμενα μέρη στη συμφωνία του 1958 τα οποία εφαρμόζουν τον παρόντα κανονισμό, με τη χρήση εντύπου κοινοποίησης σύμφωνου με το υπόδειγμα του παραρτήματος 4 του παρόντος κανονισμού.
                  
               
                  
                     4.2.4.
                  
                  
                     Σε κάθε χωριστή τεχνική μονάδα η οποία ανταποκρίνεται σε τύπο που έχει εγκριθεί σύμφωνα με τον παρόντα κανονισμό, τοποθετείται, σε εμφανές και ευπρόσιτο σημείο που καθορίζεται στο έντυπο έγκρισης διεθνές σήμα έγκρισης αποτελούμενο από:
                  
               
                  
                     4.2.4.1.
                  
                  
                     κύκλο ο οποίος περιβάλλει το γράμμα «E», ακολουθούμενο από τον διακριτικό αριθμό της χώρας η οποία χορήγησε την έγκριση2·
                  
               
                  
                     4.2.4.2.
                  
                  
                     τον αριθμό του παρόντος κανονισμού, ακολουθούμενο από το γράμμα «R», μια παύλα και τον αριθμό έγκρισης στα δεξιά του κύκλου που προβλέπεται στο σημείο 4.2.4.1.
                  
               
                  
                     4.2.5.
                  
                  
                     Το σήμα έγκρισης είναι ευανάγνωστο και ανεξίτηλο.
                  
               
                  
                     4.2.6.
                  
                  
                     Το σήμα έγκρισης τίθεται κοντά ή πάνω στην πινακίδα με τα στοιχεία της χωριστής τεχνικής μονάδας, την οποία τοποθετεί ο κατασκευαστής.
                  
               
                  
                     4.2.7.
                  
                  
                     Το παράρτημα 2 του παρόντος κανονισμού περιλαμβάνει παραδείγματα διατάξεων σημάτων έγκρισης.
                  
               
                  
                     4.2.8.
                  
                  
                     Η αρχή έγκρισης τύπου επιβεβαιώνει την ύπαρξη ικανοποιητικών μέτρων που εξασφαλίζουν τον αποτελεσματικό έλεγχο της συμμόρφωσης της παραγωγής πριν από τη χορήγηση της έγκρισης τύπου.
                  
               5.   ΓΕΝΙΚΈΣ ΠΡΟΔΙΑΓΡΑΦΈΣ
         
                  
                     5.1.
                  
                  
                     Οι διατάξεις του παρόντος κανονισμού δεν έχουν εφαρμογή στα μέρη της εξωτερικής επιφάνειας τα οποία, ενώ το όχημα είναι έμφορτο και όλες οι θύρες, τα παράθυρα και τα καλύμματα κ.λπ. είναι σε κλειστή θέση, βρίσκονται:
                  
               
                  
                     5.1.1.
                  
                  
                     σε ύψος μεγαλύτερο των 2 m ή
                  
               
                  
                     5.1.2.
                  
                  
                     κάτω από τη γραμμή δαπέδου ή
                  
               
                  
                     5.1.3.
                  
                  
                     σε τέτοια θέση ώστε να μην μπορούν να έρχονται σε επαφή, τόσο στη στατική τους κατάσταση όσο και σε λειτουργία, με σφαίρα διαμέτρου 100 mm.
                  
               
                  
                     5.2.
                  
                  
                     Η εξωτερική επιφάνεια των οχημάτων δεν παρουσιάζει ούτε αιχμηρά ή κοφτερά τμήματα ούτε προεξοχές προς τα έξω, τα οποία λόγω του σχήματός τους, των διαστάσεών τους, του προσανατολισμού τους ή της σκληρότητάς τους, θα ήταν σε θέση να αυξήσουν τον κίνδυνο ή τη σοβαρότητα του τραυματισμού ενός ατόμου που πλήττεται ή έρχεται σε επαφή με την εξωτερική επιφάνεια σε περίπτωση σύγκρουσης.
                  
               
                  
                     5.3.
                  
                  
                     Η εξωτερική επιφάνεια των οχημάτων δεν παρουσιάζει τμήματα προς τα έξω τα οποία είναι ικανά να αγκιστρώνουν τους πεζούς, τους ποδηλάτες ή τους μοτοσικλετιστές.
                  
               
                  
                     5.4.
                  
                  
                     Κανένα σημείο προεξοχής επί της εξωτερικής επιφάνειας δεν έχει ακτίνα καμπυλότητας μικρότερη των 2,5 mm. Η απαίτηση αυτή δεν εφαρμόζεται στα τμήματα της εξωτερικής επιφάνειας των οποίων η προεξοχή είναι μικρότερη των 5 mm. Ωστόσο, οι προσανατολισμένες προς τα έξω γωνίες των τμημάτων αυτών πρέπει να έχουν αμβλυνθεί, εκτός εάν τα τμήματα αυτά προεξέχουν κατά λιγότερο από 1,5 mm.
                  
               
                  
                     5.5.
                  
                  
                     Τα προεξέχοντα μέρη της εξωτερικής επιφάνειας, που αποτελούνται από υλικό του οποίου η σκληρότητα δεν υπερβαίνει τα 60 Shore A, μπορούν να έχουν ακτίνα καμπυλότητας μικρότερη των 2,5 mm.
                     Η μέτρηση της σκληρότητας πραγματοποιείται με το κατασκευαστικό στοιχείο τοποθετημένο στο όχημα. Αν είναι αδύνατο να πραγματοποιηθεί μέτρηση σκληρότητας κατά τη μέθοδο Shore A, πραγματοποιούνται συγκρίσιμες μετρήσεις για σκοπούς αξιολόγησης.
                  
               
                  
                     5.6.
                  
                  
                     Οι διατάξεις των σημείων 5.1 έως 5.5 εφαρμόζονται επιπλέον των ειδικών προδιαγραφών του σημείου 6 που ακολουθεί, εκτός εάν ορίζεται διαφορετικά σ’ αυτές τις ειδικές προδιαγραφές.
                  
               6.   ΕΙΔΙΚΈΣ ΠΡΟΔΙΑΓΡΑΦΈΣ
         
                  
                     6.1.
                  
                  
                     Διακοσμητικά στοιχεία
                  
               
                  
                     6.1.1.
                  
                  
                     Τα πρόσθετα διακοσμητικά στοιχεία που προεξέχουν πλέον των 10 mm από το στήριγμά τους υποχωρούν, αποκολλώνται ή πέφτουν με την άσκηση δύναμης 10 daN στο πλέον προεξέχον σημείο τους σε οποιαδήποτε διεύθυνση σε επίπεδο περίπου παράλληλο προς την επιφάνεια στην οποία είναι τοποθετημένα. Οι διατάξεις αυτές δεν εφαρμόζονται στα διακοσμητικά στοιχεία που υπάρχουν στις σχάρες των ψυγείων για τα οποία εφαρμόζονται μόνον οι γενικές απαιτήσεις του σημείου 5.
                     Για την άσκηση δύναμης 10 daN χρησιμοποιείται έμβολο με επίπεδο άκρο διαμέτρου το πολύ 50 mm. Σε περίπτωση που αυτό δεν είναι δυνατόν, πρέπει χρησιμοποιείται ισοδύναμη μέθοδος. Αφού τα διακοσμητικά στοιχεία υποχωρήσουν, αποκολληθούν ή πέσουν, τα απομένοντα τμήματα δεν προεξέχουν πλέον των 10 mm. Σε κάθε περίπτωση, οι προεξοχές αυτές είναι σύμφωνες με τις διατάξεις του σημείου 5.2. Αν το διακοσμητικό στοιχείο είναι τοποθετημένο σε βάση, αυτή θεωρείται ότι ανήκει στο διακοσμητικό στοιχείο και όχι στην επιφάνεια υποστήριξης.
                  
               
                  
                     6.1.2.
                  
                  
                     Οι προστατευτικές ταινίες ή τα προστατευτικά στοιχεία που υπάρχουν στην εξωτερική επιφάνεια δεν υπόκεινται στις απαιτήσεις του σημείου 6.1.1 ανωτέρω· ωστόσο, οφείλουν να είναι σταθερά στερεωμένα στο όχημα.
                  
               
                  
                     6.2.
                  
                  
                     Προβολείς
                  
               
                  
                     6.2.1.
                  
                  
                     Επιτρέπεται η ύπαρξη γείσων και πλαισίων που προεξέχουν στους προβολείς υπό την προϋπόθεση ότι η προβολή τους σε σχέση με την εξωτερική διαφανή επιφάνεια του προβολέα δεν υπερβαίνει τα 30 mm και ότι η ακτίνα καμπυλότητάς τους θα είναι παντού τουλάχιστον 2,5 mm.
                     Αν ο προβολέας έχει τοποθετηθεί πίσω από πρόσθετη διαφανή επιφάνεια, η προεξοχή μετριέται από την πλέον εξωτερική διαφανή επιφάνεια. Οι προεξοχές προσδιορίζονται σύμφωνα με τη μέθοδο που περιγράφεται στο σημείο 3 του παραρτήματος 3 του παρόντος κανονισμού.
                  
               
                  
                     6.2.2.
                  
                  
                     Οι αναδιπλούμενοι προβολείς πληρούν τις διατάξεις του σημείου 6.2.1 τόσο όταν είναι σε θέση λειτουργίας όσο και όταν έχουν αναδιπλωθεί.
                  
               
                  
                     6.2.3.
                  
                  
                     Οι διατάξεις του ανωτέρω σημείου 6.2.1 δεν εφαρμόζονται στους προβολείς που είναι βυθισμένοι εντός του αμαξώματος ή που υπερκαλύπτονται από το αμάξωμα, εάν το τελευταίο συμμορφώνεται με τις απαιτήσεις του σημείου 6.9.1.
                  
               
                  
                     6.3.
                  
                  
                     Σχάρες και μεσοδιαστήματα μεταξύ στοιχείων
                  
               
                  
                     6.3.1.
                  
                  
                     Οι προδιαγραφές του σημείου 5.4 δεν εφαρμόζονται στα μεσοδιαστήματα που υπάρχουν μεταξύ των κινητών ή ακινήτων στοιχείων, περιλαμβανομένων των στοιχείων των σχαρών εισόδου ή εξόδου αέρος και της μάσκας του ψυγείου, υπό τον όρο ότι η απόσταση μεταξύ δύο διαδοχικών στοιχείων δεν υπερβαίνει τα 40 mm και ότι οι σχάρες και τα μεσοδιαστήματα έχουν λειτουργικό ρόλο. Όταν η τιμή της απόστασης αυτής είναι μεταξύ 40 mm και 25 mm, οι ακτίνες καμπυλότητας είναι ίσες ή μεγαλύτερες του 1 mm. Αντιθέτως, αν η απόσταση μεταξύ δύο διαδοχικών στοιχείων είναι ίση ή μικρότερη των 25 mm, οι ακτίνες καμπυλότητας των εξωτερικών πλευρών των στοιχείων είναι τουλάχιστον 0,5 mm. Η απόσταση μεταξύ δύο διαδοχικών στοιχείων σχαρών και μεσοδιαστημάτων προσδιορίζεται σύμφωνα με τη μέθοδο που περιγράφεται στο σημείο 4 του παραρτήματος 3 του παρόντος κανονισμού.
                  
               
                  
                     6.3.2.
                  
                  
                     Το σημείο τομής της εμπρόσθιας όψης με τις πλάγιες όψεις κάθε στοιχείου που σχηματίζουν σχάρα ή μεσοδιάστημα είναι αμβλύ.
                  
               
                  
                     6.4.
                  
                  
                     Υαλοκαθαριστήρες
                  
               
                  
                     6.4.1.
                  
                  
                     Τα σάρωθρα του υαλοκαθαριστήρα στερεώνονται κατά τέτοιο τρόπο ώστε ο άξονας του υαλοκαθαριστήρα (αριθμός 1 στο σχήμα 0) να καλύπτεται από προστατευτικό περίβλημα (αριθμός 1.1 στο σχήμα 0) με ακτίνα καμπυλότητας που πληροί τις απαιτήσεις του σημείου 5.4 ανωτέρω και άκρο επιφάνειας τουλάχιστον 150 mm2. Ο βραχίονας (κεφαλή και κύριο μέρος, δηλαδή αριθμοί 2 και 2.1 στο σχήμα 0) είναι σχεδιασμένος με ακτίνα καμπυλότητας που πληροί τις απαιτήσεις του σημείου 5.4 ανωτέρω. Στην περίπτωση των στρογγυλευμένων προστατευτικών στοιχείων, η επιφάνεια αυτή, προβαλλομένη επί επιπέδου του οποίου η απόσταση σε σχέση με το πλέον προεξέχον σημείο δεν υπερβαίνει τα 6,5 mm, είναι τουλάχιστον 150 mm2. Οι οπίσθιοι υαλοκαθαριστήρες, καθώς και οι υαλοκαθαριστήρες των προβολέων, πρέπει επίσης να καλύπτουν τις απαιτήσεις αυτές.
                  
               
                  
                     6.4.2.
                  
                  
                     Το σημείο 5.4 δεν εφαρμόζεται στα λάστιχα των υαλοκαθαριστήρων (αριθμός 4 στο σχήμα 0), στις διατάξεις στήριξης (αριθμός 3 στο σχήμα 0) αν υπάρχουν, στον δευτερεύοντα βραχίονα (αριθμός 2.2 στο σχήμα 0) αν υπάρχει, στη λειτουργική άρθρωση μεταξύ της κεφαλής του βραχίονα και του βραχίονα (αριθμός 5 στο σχήμα 0) αν υπάρχει, ή στη σύνδεση μεταξύ του κύριου και του δευτερεύοντος βραχίονα (αριθμός 6 στο σχήμα 0) αν υπάρχει. Ωστόσο, τα όργανα αυτά δεν παρουσιάζουν ούτε οξείες γωνίες ούτε τμήματα κοφτερά ή αιχμηρά.
                  
               
            Σχήμα 0
         
         
            Παράδειγμα κατανομής μερών
         
         
            
         Υπόμνημα:
         
                     1.
                  
                  
                     Άξονας υαλοκαθαριστήρα
                  
               
                     1.1.
                  
                  
                     Προστατευτικό περίβλημα
                  
               
                     2.
                  
                  
                     Κεφαλή βραχίονα
                  
               
                     2.1.
                  
                  
                     Κύριος βραχίονας
                  
               
                     2.2.
                  
                  
                     Δευτερεύων βραχίονας
                  
               
                     3.
                  
                  
                     Διατάξεις στήριξης
                  
               
                     4.
                  
                  
                     Λάστιχα υαλοκαθαριστήρα
                  
               
                     5.
                  
                  
                     Λειτουργική άρθρωση
                  
               
                     6
                  
                  
                     Σύνδεση μεταξύ κύριου και δευτερεύοντος βραχίονα
                  
               
                  
                     6.4.3.
                  
                  
                     Η συμμόρφωση με τις διατάξεις των σημείων 6.4.1 και 6.4.2 επαληθεύεται με τους υαλοκαθαριστήρες σε θέση στάσης.
                  
               
                  
                     6.5.
                  
                  
                     Προφυλακτήρες
                  
               
                  
                     6.5.1.
                  
                  
                     Τα άκρα των προφυλακτήρων είναι αναδιπλωμένα προς την εξωτερική επιφάνεια με τρόπο τέτοιο ώστε να ελαχιστοποιείται ο κίνδυνος αγκίστρωσης. Η απαίτηση αυτή θεωρείται ότι πληρούται είτε εάν ο προφυλακτήρας βρίσκεται εντός φατνώματος ή είναι ενσωματωμένος στο αμάξωμα, είτε εάν το άκρο του προφυλακτήρα είναι αναδιπλωμένο με τρόπο ώστε να μην μπορεί να έρθει σε επαφή με σφαίρα 100 mm και εάν η απόσταση μεταξύ του άκρου του προφυλακτήρα και του αμαξώματος που τον περιβάλλει δεν υπερβαίνει τα 20 mm.
                  
               
                  
                     6.5.2.
                  
                  
                     Εάν η γραμμή του προφυλακτήρα που αντιστοιχεί στο εξωτερικό περίγραμμα της κατακόρυφης προβολής του οχήματος είναι πάνω σε άκαμπτη επιφάνεια, η εν λόγω επιφάνεια έχει ελάχιστη ακτίνα καμπυλότητας 5 mm σε όλα τα σημεία της που βρίσκονται από τη γραμμή του περιγράμματος έως 20 mm προς τα μέσα, και ελάχιστη ακτίνα καμπυλότητας 2,5 mm σε κάθε άλλη περίπτωση. Η διάταξη αυτή εφαρμόζεται στο τμήμα της ζώνης που βρίσκεται από τη γραμμή περιγράμματος έως 20 mm προς τα μέσα, το οποίο είναι ανάμεσα και μπροστά (ή πίσω, στην περίπτωση του οπίσθιου προφυλακτήρα) από τα σημεία επαφής με τη γραμμή περιγράμματος δύο κατακόρυφων επιπέδων καθένα από τα οποία σχηματίζει με το διάμηκες επίπεδο συμμετρίας του οχήματος σε γωνία 15 ° (βλέπε σχήμα 1).
                  
               
            Σχήμα 1
         
         
            
         
                  
                     6.5.3.
                  
                  
                     Η απαίτηση του σημείου 6.5.2 ανωτέρω δεν εφαρμόζεται στα τμήματα των προφυλακτήρων ή σε τμήματα που βρίσκονται πάνω σ’ αυτούς ή σε παρεμβλήματα των προφυλακτήρων, ιδίως στα αρμοκάλυπτρα και στα ακροφύσια των καθαριστήρων των προβολέων, που σχηματίζουν προεξοχή μικρότερη των 5 mm. Οι γωνίες των τμημάτων αυτών που έχουν κατεύθυνση προς τα έξω πρέπει πάντως να έχουν αμβλυνθεί, εκτός εάν οι προκύπτουσες προεξοχές είναι μικρότερες του 1,5 mm.
                  
               
                  
                     6.5.4.
                  
                  
                     Η απαίτηση του σημείου 6.5.2 ανωτέρω δεν εφαρμόζεται στο κάλυμμα του προφυλακτήρα. Οι διατάξεις του σημείου 5 του παρόντος κανονισμού εξακολουθούν να ισχύουν.
                  
               
                  
                     6.6.
                  
                  
                     Χειρολαβές, στροφείς και κουμπιά ανοίγματος των θυρών, χώρων αποσκευών και καπό· στόμια και καπάκια δεξαμενής καυσίμων
                  
               
                  
                     6.6.1.
                  
                  
                     Η προεξοχή δεν υπερβαίνει τα 40 mm για τις χειρολαβές των θυρών ή του χώρου αποσκευών, και τα 30 mm για όλες τις άλλες περιπτώσεις.
                  
               
                  
                     6.6.2.
                  
                  
                     Αν οι χειρολαβές των πλευρικών θυρών είναι περιστροφικού τύπου, πρέπει να πληρούν μία από τις ακόλουθες απαιτήσεις:
                  
               
                  
                     6.6.2.1.
                  
                  
                     στην περίπτωση χειρολαβών περιστρεφόμενων παράλληλα προς το επίπεδο της θύρας, το ελεύθερο άκρο της χειρολαβής είναι προσανατολισμένο προς τα πίσω. Το άκρο αυτών των χειρολαβών κυρτώνει προς το επίπεδο της θύρας και βρίσκεται εντός προστατευτικού πλαισίου ή φατνώματος.
                  
               
                  
                     6.6.2.2.
                  
                  
                     Οι χειρολαβές που περιστρέφονται προς τα έξω προς κάθε διεύθυνση που δεν είναι παράλληλη προς το επίπεδο της θύρας πρέπει, όταν είναι κλειστές, να βρίσκονται εντός προστατευτικού πλαισίου ή φατνώματος. Το ελεύθερο άκρο είναι προσανατολισμένο είτε προς τα πίσω είτε προς τα κάτω.
                     Ωστόσο, είναι δυνατόν να γίνουν δεκτές χειρολαβές που δεν πληρούν την τελευταία αυτή απαίτηση εάν:
                     
                                 α)
                              
                              
                                 έχουν ανεξάρτητο μηχανισμό επιστροφής·
                              
                           
                                 β)
                              
                              
                                 σε περίπτωση βλάβης του μηχανισμού επιστροφής, δεν προεξέχουν περισσότερο από 15 mm·
                              
                           
                                 γ)
                              
                              
                                 πληρούν, όταν είναι ανοικτές, τις διατάξεις του σημείου 5.4· και
                              
                           
                                 δ)
                              
                              
                                 η επιφάνεια του ελεύθερου άκρου τους, μετρούμενη σε απόσταση μικρότερη από 6,5 mm από το πλέον προεξέχον σημείο, δεν είναι μικρότερη από 150 mm2.
                              
                           
               
                  
                     6.7.
                  
                  
                     Τροχοί, περικόχλια τροχού, σκεπάσματα πλημνών (ομφαλών) και διακοσμητικά κάλυπτρα τροχών (τάσια)
                  
               
                  
                     6.7.1.
                  
                  
                     Οι προδιαγραφές του σημείου 5.4 δεν εφαρμόζονται.
                  
               
                  
                     6.7.2.
                  
                  
                     Οι τροχοί, τα περικόχλια τροχού, τα κάλυπτρα πλημνών και τα διακοσμητικά κάλυπτρα τροχών δεν έχουν αιχμηρές ή κοφτερές προεξοχές που προεκτείνονται πέραν του εξωτερικού επιπέδου του σώτρου (ζάντας). Τα περικόχλια με πτερύγια δεν είναι αποδεκτά.
                  
               
                  
                     6.7.3.
                  
                  
                     Κατά την κίνηση του οχήματος σε ευθεία γραμμή, κανένα μέρος των τροχών, εκτός των ελαστικών, που βρίσκεται πάνω από ένα οριζόντιο επίπεδο που διέρχεται από τον άξονα περιστροφής τους δεν προεξέχει πέρα από την κατακόρυφη προβολή, σε οριζόντιο επίπεδο της εξωτερικής επιφάνειας ή δομής. Ωστόσο, εάν το απαιτούν λειτουργικές ανάγκες, τα τάσια των τροχών που καλύπτουν τα περικόχλια τροχών και ακραξονίων μπορούν να προεξέχουν πέρα από την κατακόρυφη προβολή της επιφάνειας ή της εξωτερικής δομής, υπό τον όρο η επιφάνεια του τμήματος που προεξέχει να έχει ακτίνα καμπυλότητας τουλάχιστον ίση προς 30 mm και η προεξοχή, σε σχέση με την κατακόρυφη προβολή της επιφάνειας ή της εξωτερικής δομής, να μην υπερβαίνει σε καμία περίπτωση τα 30 mm.
                  
               
                  
                     6.8.
                  
                  
                     Ακμές λαμαρινών
                  
               
                  
                     6.8.1.
                  
                  
                     Οι ακμές λαμαρινών, όπως οι ακμές των υδρορροών και οι οδηγοί ολίσθησης των συρόμενων θυρών, δεν γίνονται δεκτές εκτός εάν είναι αναδιπλωμένες ή εάν καλύπτονται από προστατευτικό υλικό που πληροί τις απαιτήσεις του παρόντος κανονισμού οι οποίες έχουν εφαρμογή σ’ αυτό.
                     Μια μη προστατευμένη ακμή θεωρείται αναδιπλωμένη αν έχει αναδιπλωθεί κατά 180 ° περίπου ή αν έχει αναδιπλωθεί προς το αμάξωμα κατά τρόπο τέτοιο ώστε να μην μπορεί να έρθει σε επαφή με σφαίρα διαμέτρου 100 mm.
                     Οι απαιτήσεις του σημείου 5.4 ανωτέρω δεν εφαρμόζονται στις ακόλουθες ακμές λαμαρινών: οπίσθια ακμή του καλύμματος του κινητήρα και εμπρόσθια ακμή του οπίσθιου χώρου αποσκευών.
                     Η οπίσθια ακμή του καλύμματος κινητήρα περιλαμβάνει την προεκβολή της ακμής αυτής προς τα αριστερά και τα δεξιά (π.χ. ως άνω ακμή του φτερού ή ως ακμή της κολώνας Α). Η προεκβολή αυτή περιορίζεται πλευρικά από το εξωτερικό πλευρικό σημείο του υαλοπίνακα του ανεμοθώρακα.
                  
               
                  
                     6.9.
                  
                  
                     Τοιχώματα του αμαξώματος
                  
               
                  
                     6.9.1.
                  
                  
                     Η ακτίνα καμπυλότητας των πτυχών των τοιχωμάτων του αμαξώματος μπορεί να είναι μικρότερη των 2,5 mm υπό τον όρο να μην είναι μικρότερη του ενός δέκατου του ύψους «H» της προεξοχής μετρούμενου σύμφωνα με τη μέθοδο που αναλύεται στο σημείο 1 του παραρτήματος 3 του παρόντος κανονισμού.
                  
               
                  
                     6.10.
                  
                  
                     Πλευρικοί εκτροπείς αέρα ή βροχής
                  
               
                  
                     6.10.1.
                  
                  
                     Οι ακμές των πλευρικών εκτροπέων που μπορούν να κατευθύνονται προς τα έξω έχουν ακτίνα καμπυλότητας τουλάχιστον 1 mm.
                  
               
                  
                     6.11.
                  
                  
                     Σημείο υποδοχής ανυψωτήρα (γρύλλου) και σωλήνες εξάτμισης
                  
               
                  
                     6.11.1.
                  
                  
                     Τα σημεία υποδοχής ανυψωτήρα (γρύλλου) και ο ο/οι σωλήνας/-ες εξάτμισης δεν προεξέχουν πλέον των 10 mm σε σχέση με την κατακόρυφη προβολή της γραμμής δαπέδου που περνά κατακόρυφα από πάνω τους. Κατά παρέκκλιση αυτής της απαίτησης, ένας σωλήνας εξάτμισης δύναται να προεξέχει πλέον των 10 mm σε σχέση με την κατακόρυφη προβολή της γραμμής δαπέδου, εάν οι ακμές του έχουν στρογγυλευθεί στο άκρο, με ελάχιστη ακτίνα καμπυλότητας 2,5 mm.
                  
               
                  
                     6.12.
                  
                  
                     Θυρίδες εισαγωγής και εξαγωγής αέρα
                  
               
                  
                     6.12.1.
                  
                  
                     Οι θυρίδες εισαγωγής και εξαγωγής αέρα πληρούν τις απαιτήσεις των σημείων 5.2, 5.3 και 5.4 ανωτέρω σε όλες τις θέσεις χρήσης τους.
                  
               
                  
                     6.13.
                  
                  
                     Οροφή
                  
               
                  
                     6.13.1.
                  
                  
                     Οι ανοιγόμενες οροφές εξετάζονται αποκλειστικά σε κλειστή θέση.
                  
               
                  
                     6.13.2.
                  
                  
                     Στην περίπτωση των οχημάτων με πτυσσόμενη οροφή, η πτυσσόμενη οροφή εξετάζεται τόσο στη σηκωμένη όσο και στην αναδιπλωμένη θέση.
                  
               
                  
                     6.13.2.1.
                  
                  
                     Αν η πτυσσόμενη οροφή είναι στην αναδιπλωμένη θέση, δεν πραγματοποιείται έλεγχος του οχήματος κάτω από φανταστική επιφάνεια που οριοθετείται από την πτυσσόμενη οροφή στη σηκωμένη θέση.
                  
               
                  
                     6.13.2.2.
                  
                  
                     Όταν παρέχεται ως βασικός εξοπλισμός κάλυμμα για την ασφάλιση της πτυσσόμενης οροφής στην αναδιπλωμένη θέση, ο έλεγχος πραγματοποιείται με το κάλυμμα στη θέση του.
                  
               
                  
                     6.14.
                  
                  
                     Υαλοπίνακες
                  
               
                  
                     6.14.1.
                  
                  
                     Οι υαλοπίνακες που μετακινούνται προς τα έξω σε σχέση προς εξωτερική επιφάνεια του οχήματος είναι σύμφωνοι με τις ακόλουθες διατάξεις σε όλες τις θέσεις χρήσης:
                  
               
                  
                     6.14.1.1.
                  
                  
                     καμία εκτεθειμένη ακμή δεν είναι προσανατολισμένη προς τα εμπρός·
                  
               
                  
                     6.14.1.2.
                  
                  
                     κανένα τμήμα του υαλοπίνακα δεν θα προεξέχει πέραν του απώτατου εξωτερικού άκρου του οχήματος.
                  
               
                  
                     6.15.
                  
                  
                     Υποστηρίγματα πινακίδων κυκλοφορίας
                  
               
                  
                     6.15.1.
                  
                  
                     Οι διατάξεις υποστήριξης των πινακίδων κυκλοφορίας που παρέχονται από τον κατασκευαστή του οχήματος συμμορφώνονται με τις απαιτήσεις του σημείου 5.4 του παρόντος κανονισμού αν μπορούν να έρθουν σε επαφή με σφαίρα διαμέτρου 100 mm όταν η πινακίδα κυκλοφορίας έχει τοποθετηθεί σύμφωνα με τις συστάσεις του κατασκευαστή του οχήματος.
                  
               
                  
                     6.16.
                  
                  
                     Σχάρες αποσκευών και ράβδοι τοποθέτησης σκι
                  
               
                  
                     6.16.1.
                  
                  
                     Οι σχάρες αποσκευών και οι ράβδοι τοποθέτησης σκι είναι στερεωμένες στο όχημα κατά τέτοιο τρόπο ώστε να εξασφαλίζεται θετική ασφάλιση σε τουλάχιστον μία κατεύθυνση και ώστε να μπορούν να μεταδοθούν οριζόντιες, διαμήκεις και εγκάρσιες δυνάμεις που είναι τουλάχιστον ίσες προς τη μέγιστη κατακόρυφη φέρουσα ικανότητα της σχάρας/ράβδου, όπως αυτή ορίζεται από τον κατασκευαστή της. Για τη δοκιμή της σχάρας αποσκευών ή ράβδου τοποθέτησης σκι που είναι εγκατεστημένη στο όχημα σύμφωνα με τις οδηγίες του κατασκευαστή, τα φορτία δοκιμής δεν εφαρμόζονται μόνο σε ένα σημείο.
                  
               
                  
                     6.16.2.
                  
                  
                     Οι επιφάνειες οι οποίες, μετά την τοποθέτηση της σχάρας/ράβδου, είναι δυνατόν να έρθουν σε επαφή με σφαίρα διαμέτρου 165 mm δεν παρουσιάζουν τμήματα με καμπυλότητας μικρότερη των 2,5 mm, εκτός εάν μπορούν να εφαρμοστούν οι διατάξεις του σημείου 6.3.
                  
               
                  
                     6.16.3.
                  
                  
                     Τα στοιχεία συναρμογής, όπως κοχλίες που μπορούν να σφιχτούν ή να ξεσφιχτούν χωρίς τη βοήθεια εργαλείου, δεν προεξέχουν πλέον των 40 mm πέραν των επιφανειών που αναφέρονται στο σημείο 6.16.2 ανωτέρω. Η προεξοχή προσδιορίζεται σύμφωνα με τη μέθοδο που περιγράφεται στο σημείο 2 του παραρτήματος 3 του παρόντος κανονισμού, αλλά με τη χρήση σφαίρας διαμέτρου 165 mm για τις περιπτώσεις στις οποίες εφαρμόζεται η μέθοδος του σημείου 2.2 του παραρτήματος αυτού.
                  
               
                  
                     6.17.
                  
                  
                     Κεραίες
                  
               
                  
                     6.17.1.
                  
                  
                     Οι ραδιοφωνικές και ραδιοτηλεφωνικές κεραίες είναι τοποθετούνται στο όχημα κατά τρόπον ώστε το ελεύθερο άκρο τους, αν βρίσκεται σε απόσταση μικρότερη των 2 m από το οδόστρωμα σε οποιαδήποτε θέση χρήσης ορίζεται από τον κατασκευαστή της κεραίας, να είναι εντός της περιοχής που περιορίζεται από τα κατακόρυφα επίπεδα που βρίσκονται σε απόσταση 10 cm προς τα μέσα από το απώτατο εξωτερικό άκρο του οχήματος, όπως αυτό ορίζεται στο σημείο 2.7 του παρόντος κανονισμού.
                  
               
                  
                     6.17.2.
                  
                  
                     Επιπλέον, η κεραία τοποθετείται στο όχημα και, κατά περίπτωση, το ελεύθερο άκρο της πρέπει να περιορίζεται, κατά τέτοιον τρόπο ώστε κανένα τμήμα της κεραίας να μην υπερβαίνει το απώτατο εξωτερικό άκρο του οχήματος, όπως αυτό ορίζεται στο σημείο 2.7 του παρόντος κανονισμού.
                  
               
                  
                     6.17.3.
                  
                  
                     Το στέλεχος της κεραίας μπορεί να έχει ακτίνα καμπυλότητας μικρότερη των 2,5 mm. Τα κινητά άκρα των κεραιών είναι εφοδιασμένα με σταθερή κεφαλή της οποίας οι ακτίνες καμπυλότητας δεν πρέπει να είναι μικρότερες των 2,5 mm.
                  
               
                  
                     6.17.4.
                  
                  
                     Οι βάσεις των κεραιών δεν προεξέχουν πλέον των 40 mm όταν η τιμή της προεξοχής προσδιορίζεται σύμφωνα με τη διαδικασία του σημείου 2 του παραρτήματος 3 του παρόντος κανονισμού.
                  
               
                  
                     6.17.4.1.
                  
                  
                     Σε περιπτώσεις κατά τις οποίες, λόγω έλλειψης εύκαμπτου στελέχους ή τμήματος, δεν είναι δυνατόν να διαπιστωθεί ποια είναι η βάση μιας κεραίας, η απαίτηση αυτή θεωρείται ότι πληρούται αν, μετά από άσκηση οριζόντιας δύναμης όχι μεγαλύτερης των 50 daN, με διεύθυνση προς τα εμπρός και προς τα πίσω, από έμβολο με επίπεδο άκρο, διαμέτρου όχι μεγαλύτερης των 50 mm στο πλέον προεξέχον τμήμα της κεραίας:
                     
                                 α)
                              
                              
                                 η κεραία κάμπτεται προς το στήριγμα και δεν προεξέχει πάνω από 40 mm, ή
                              
                           
                                 β)
                              
                              
                                 η κεραία σπάει και το εναπομένον τμήμα της κεραίας δεν εμφανίζει οποιοδήποτε αιχμηρό ή επικίνδυνο τμήμα το οποίο μπορεί να έρθει σε επαφή με σφαίρα 100 mm και δεν προεξέχει περισσότερο από 40 mm.
                              
                           
               
                  
                     6.17.4.2.
                  
                  
                     Τα σημεία 6.17.4 και 6.17.4.1 δεν εφαρμόζονται σε κεραίες που βρίσκονται πίσω από το κατακόρυφο εγκάρσιο επίπεδο που διέρχεται από το σημείο «R» του οδηγού, με την προϋπόθεση ότι η μέγιστη προεξοχή της κεραίας, συμπεριλαμβανόμενου του περιβλήματός της, δεν υπερβαίνει τα 70 mm όταν προσδιορίζεται σύμφωνα με τη διαδικασία του σημείου 2 του παραρτήματος 3 του παρόντος κανονισμού.
                     Εάν η κεραία βρίσκεται πίσω από το κατακόρυφο επίπεδο, αλλά προεξέχει πάνω από 70 mm, εφαρμόζεται το σημείο 6.17.4.1 με όριο προεξοχής 70 mm αντί των 40 mm.
                  
               
                  
                     6.18.
                  
                  
                     Οδηγίες συναρμολόγησης
                  
               
                  
                     6.18.1.
                  
                  
                     Οι σχάρες αποσκευών, οι ράβδοι τοποθέτησης σκι και οι ραδιοφωνικές ή ραδιοτηλεφωνικές κεραίες, που έχουν λάβει έγκριση ως χωριστές τεχνικές μονάδες δεν μπορούν να διατίθενται στην αγορά, να πωλούνται ή να αγοράζονται παρά μόνον εάν συνοδεύονται από οδηγίες συναρμολόγησης. Οι οδηγίες συναρμολόγησης είναι επαρκώς ακριβείς ώστε τα κατασκευαστικά στοιχεία που έχουν εγκριθεί να μπορούν να τοποθετηθούν επί του οχήματος κατά τέτοιον τρόπο ώστε να πληρούνται οι σχετικές απαιτήσεις των σημείων 5 και 6 του παρόντος κανονισμού. Ειδικότερα, όσον αφορά τις τηλεσκοπικές κεραίες, οι θέσεις χρήσης τους πρέπει να υποδεικνύονται.
                  
               7.   ΤΡΟΠΟΠΟΊΗΣΗ ΤΎΠΟΥ ΟΧΉΜΑΤΟΣ
         
                  
                     7.1.
                  
                  
                     Κάθε τροποποίηση υφιστάμενου τύπου οχήματος κοινοποιείται στην αρχή έγκρισης τύπου που ενέκρινε τον τύπο οχήματος. Η αρχή έγκρισης τύπου μπορεί τότε είτε:
                     
                                 α)
                              
                              
                                 να αποφασίσει, σε συνεννόηση με τον κατασκευαστή, τη χορήγηση νέας έγκρισης τύπου, ή
                              
                           
                                 β)
                              
                              
                                 να εφαρμόσει τη διαδικασία που περιγράφεται στο σημείο 7.1.1 (Αναθεώρηση) και, κατά περίπτωση, τη διαδικασία που περιγράφεται στο σημείο 7.1.2 (Επέκταση).
                              
                           
               
                  
                     7.1.1.
                  
                  
                     Αναθεώρηση
                     Όταν οι λεπτομέρειες που περιέχονται στον φάκελο πληροφοριών έχουν τροποποιηθεί και η αρχή έγκρισης τύπου θεωρεί ότι οι τροποποιήσεις που πραγματοποιήθηκαν δεν είναι πιθανόν να έχουν σημαντική αρνητική επίδραση και ότι σε κάθε περίπτωση το όχημα εξακολουθεί να πληροί τις απαιτήσεις, η τροποποίηση χαρακτηρίζεται ως «αναθεώρηση».
                     Σε μια τέτοια περίπτωση, η αρχή έγκρισης τύπου εκδίδει, εφόσον απαιτείται, τις αναθεωρημένες σελίδες του φακέλου πληροφοριών σημειώνοντας σαφώς, σε κάθε αναθεωρημένη σελίδα, τη φύση της τροποποίησης και την ημερομηνία επανέκδοσης. Η ενοποιημένη και επικαιροποιημένη έκδοση του φακέλου πληροφοριών, συνοδευόμενη από λεπτομερή περιγραφή των τροποποιήσεων, θεωρείται ότι πληροί την εν λόγω απαίτηση.
                  
               
                  
                     7.1.2.
                  
                  
                     Επέκταση
                     Η τροποποίηση χαρακτηρίζεται ως «επέκταση» εάν, πέρα από την τροποποίηση των στοιχείων που καταγράφονται στον φάκελο πληροφοριών,
                     
                                 α)
                              
                              
                                 απαιτούνται περαιτέρω επιθεωρήσεις ή δοκιμές, ή
                              
                           
                                 β)
                              
                              
                                 οποιαδήποτε πληροφορία του εγγράφου κοινοποίησης (εξαιρουμένων των παραρτημάτων του) έχει αλλάξει, ή
                              
                           
                                 γ)
                              
                              
                                 ζητηθεί έγκριση για μεταγενέστερη σειρά τροποποιήσεων μετά την έναρξη ισχύος της.
                              
                           
               
                  
                     7.2.
                  
                  
                     Η επιβεβαίωση ή η απόρριψη χορήγησης της έγκρισης, στην οποία διευκρινίζονται οι τροποποιήσεις, κοινοποιείται, σύμφωνα με τη διαδικασία που ορίζεται στο σημείο 4.3 ανωτέρω, στα συμβαλλόμενα μέρη της συμφωνίας τα οποία εφαρμόζουν τον παρόντα κανονισμό. Επιπλέον, το ευρετήριο του πακέτου πληροφοριών, που επισυνάπτεται στο έγγραφο κοινοποίησης, τροποποιείται αναλόγως, ώστε να εμφανίζεται η ημερομηνία της πλέον πρόσφατης αναθεώρησης ή επέκτασης.
                  
               8.   ΣΥΜΜΌΡΦΩΣΗ ΤΗΣ ΠΑΡΑΓΩΓΉΣ
         
                  
                     8.1.
                  
                  
                     Τα οχήματα (χωριστές τεχνικές μονάδες) που εγκρίνονται σύμφωνα με τον παρόντα κανονισμό κατασκευάζονται κατά τρόπο τέτοιο ώστε να συμμορφώνονται προς τον εγκεκριμένο τύπο ο οποίος ικανοποιεί τις απαιτήσεις που αναφέρονται στα σημεία 5 και 6.
                  
               
                  
                     8.2.
                  
                  
                     Για τον έλεγχο τήρησης των απαιτήσεων του σημείου 8.1, διενεργούνται κατάλληλοι έλεγχοι της παραγωγής.
                  
               
                  
                     8.3.
                  
                  
                     Ειδικότερα, ο κάτοχος της έγκρισης:
                  
               
                  
                     8.3.1.
                  
                  
                     εξασφαλίζει την ύπαρξη διαδικασιών για τον αποτελεσματικό έλεγχο της ποιότητας των προϊόντων·
                  
               
                  
                     8.3.2.
                  
                  
                     έχει πρόσβαση στον απαιτούμενο εξοπλισμό ελέγχου για τον έλεγχο της συμμόρφωσης κάθε εγκεκριμένου τύπου·
                  
               
                  
                     8.3.3.
                  
                  
                     διασφαλίζει ότι καταγράφονται τα δεδομένα των αποτελεσμάτων των δοκιμών και ότι τα σχετικά έγγραφα παραμένουν διαθέσιμα για χρονικό διάστημα που καθορίζεται σε συμφωνία με την αρχή έγκρισης τύπου·
                  
               
                  
                     8.3.4.
                  
                  
                     αναλύει τα αποτελέσματα κάθε είδους δοκιμής προκειμένου να διαπιστώσει και να διασφαλίσει τη σταθερότητα των χαρακτηριστικών του προϊόντος, λαμβάνοντας υπόψη τις αποκλίσεις της βιομηχανικής παραγωγής·
                  
               
                  
                     8.3.5.
                  
                  
                     διασφαλίζει ότι για κάθε τύπο προϊόντος πραγματοποιούνται τουλάχιστον οι δοκιμές που προβλέπονται στο παράρτημα 3 του παρόντος κανονισμού·
                  
               
                  
                     8.3.6.
                  
                  
                     διασφαλίζει ότι τυχόν ληφθέντα δείγματα ή δοκίμια από τα οποία συνάγεται μη συμμόρφωση με τον εξεταζόμενο τύπο δοκιμής θα οδηγούν σε περαιτέρω δειγματοληψία και δοκιμή. Ακολουθούνται όλα τα απαιτούμενα βήματα για την αποκατάσταση της συμμόρφωσης της αντίστοιχης παραγωγής.
                  
               
                  
                     8.4.
                  
                  
                     Η αρχή έγκρισης τύπου μπορεί ανά πάσα στιγμή να ελέγχει τις μεθόδους ελέγχου συμμόρφωσης που εφαρμόζονται σε κάθε μονάδα παραγωγής.
                  
               
                  
                     8.4.1.
                  
                  
                     Σε κάθε επιθεώρηση, τα βιβλία δοκιμών και τα αρχεία παρακολούθησης της παραγωγής επιδεικνύονται στον επιθεωρητή που πραγματοποιεί έλεγχο.
                  
               
                  
                     8.4.2.
                  
                  
                     Ο επιθεωρητής μπορεί να επιλέξει τυχαία δείγματα προς δοκιμή στο εργαστήριο του κατασκευαστή. Ο ελάχιστος αριθμός δειγμάτων καθορίζεται σύμφωνα με τα αποτελέσματα της επαλήθευσης του ιδίου του κατασκευαστή.
                  
               
                  
                     8.4.3.
                  
                  
                     Όταν το επίπεδο ποιότητας εμφανίζεται μη ικανοποιητικό ή όταν εκτιμάται ότι είναι αναγκαίο να επαληθευθεί η εγκυρότητα των δοκιμών που διενεργούνται στο πλαίσιο της εφαρμογής του σημείου 8.4.2 παραπάνω, ο επιθεωρητής επιλέγει δείγματα για αποστολή στην τεχνική υπηρεσία που διεξήγαγε τις δοκιμές έγκρισης τύπου.
                  
               
                  
                     8.4.4.
                  
                  
                     Η αρχή έγκρισης τύπου μπορεί να εκτελεί οποιαδήποτε δοκιμή περιγράφεται στον παρόντα κανονισμό.
                  
               
                  
                     8.4.5.
                  
                  
                     Η κανονική συχνότητα των επιθεωρήσεων που έχουν εγκριθεί από την αρχή έγκρισης τύπου είναι μία ανά δύο έτη. Στην περίπτωση που καταγραφούν αρνητικά αποτελέσματα κατά τη διάρκεια μίας από αυτές τις επισκέψεις, η αρχή έγκρισης τύπου εξασφαλίζει ότι λαμβάνονται όλα τα απαραίτητα μέτρα για την αποκατάσταση της συμμόρφωσης της παραγωγής το συντομότερο δυνατό.
                  
               9.   ΚΥΡΏΣΕΙΣ ΣΕ ΠΕΡΊΠΤΩΣΗ ΜΗ ΣΥΜΜΌΡΦΩΣΗΣ ΤΗΣ ΠΑΡΑΓΩΓΉΣ
         
                  
                     9.1.
                  
                  
                     Μια έγκριση που χορηγήθηκε για έναν τύπο οχήματος σύμφωνα με τον παρόντα κανονισμό είναι δυνατόν να ανακληθεί εάν δεν πληρούνται οι απαιτήσεις που ορίζονται στο σημείο 8.1 ανωτέρω.
                  
               
                  
                     9.2.
                  
                  
                     Εάν κάποιο συμβαλλόμενο μέρος στη συμφωνία, το οποίο εφαρμόζει τον παρόντα κανονισμό, ανακαλέσει έγκριση που έχει χορηγήσει κατά το παρελθόν, ενημερώνει άμεσα τα υπόλοιπα συμβαλλόμενα μέρη που εφαρμόζουν τον εν λόγω κανονισμό μέσω εντύπου κοινοποίησης, σύμφωνα με το υπόδειγμα που παρατίθεται στο παράρτημα 1 του παρόντος κανονισμού.
                  
               10.   ΟΡΙΣΤΙΚΉ ΠΑΎΣΗ ΤΗΣ ΠΑΡΑΓΩΓΉΣ
         Εάν ο κάτοχος έγκρισης παύσει οριστικά την παραγωγή του τύπου που εγκρίθηκε σύμφωνα με τον παρόντα κανονισμό, ενημερώνει την αρχή έγκρισης τύπου η οποία χορήγησε την έγκριση. Η εν λόγω αρχή, αφού λάβει τη σχετική κοινοποίηση, υποχρεούται να ενημερώσει σχετικά τα υπόλοιπα συμβαλλόμενα μέρη στη συμφωνία του 1958, τα οποία εφαρμόζουν τον παρόντα κανονισμό, μέσω εντύπου κοινοποίησης σύμφωνα με το υπόδειγμα που παρατίθεται στο παράρτημα 1 του παρόντος κανονισμού.
         11.   ΟΝΟΜΑΣΊΕΣ ΚΑΙ ΔΙΕΥΘΎΝΣΕΙΣ ΤΩΝ ΤΕΧΝΙΚΏΝ ΥΠΗΡΕΣΙΏΝ ΠΟΥ ΔΙΕΝΕΡΓΟΎΝ ΔΟΚΙΜΈΣ ΈΓΚΡΙΣΗΣ, ΚΑΘΏΣ ΚΑΙ ΤΩΝ ΑΡΧΏΝ ΈΓΚΡΙΣΗΣ ΤΎΠΟΥ
         Τα συμβαλλόμενα μέρη της συμφωνίας που εφαρμόζουν τον παρόντα κανονισμό κοινοποιούν στον Γενικό Γραμματέα των Ηνωμένων Εθνών τις ονομασίες και τις διευθύνσεις των τεχνικών υπηρεσιών που διεξάγουν τις δοκιμές έγκρισης, καθώς και των αρχών έγκρισης τύπου που χορηγούν εγκρίσεις και προς τις οποίες πρέπει να αποστέλλονται τα έντυπα πιστοποίησης της έγκρισης ή της απόρριψης ή της ανάκλησης της έγκρισης τα οποία εκδίδονται σε άλλες χώρες.
         12.   ΜΕΤΑΒΑΤΙΚΈΣ ΔΙΑΤΆΞΕΙΣ
         
                  
                     12.1.
                  
                  
                     Από την επίσημη ημερομηνία έναρξης ισχύος της σειράς τροποποιήσεων 02, κανένα συμβαλλόμενο μέρος που εφαρμόζει τον παρόντα κανονισμό δεν αρνείται τη χορήγηση εγκρίσεων τύπου σύμφωνα με τον παρόντα κανονισμό, όπως τροποποιήθηκε από τη σειρά τροποποιήσεων 02.
                  
               
                  
                     12.2.
                  
                  
                     24 μήνες μετά την ημερομηνία έναρξης ισχύος της σειράς τροποποιήσεων 02, τα συμβαλλόμενα μέρη που εφαρμόζουν τον παρόντα κανονισμό χορηγούν έγκριση τύπου μόνον εάν ο προς έγκριση τύπος οχήματος συμμορφώνεται με τις απαιτήσεις του παρόντος κανονισμού όπως τροποποιήθηκε με τη σειρά τροποποιήσεων 02.
                  
               
                  
                     12.3.
                  
                  
                     36 μήνες μετά την ημερομηνία έναρξης ισχύος της σειράς τροποποιήσεων 02, οι ισχύουσες εγκρίσεις βάσει του παρόντος κανονισμού παύουν να είναι έγκυρες, εκτός εάν πρόκειται για τύπους οχημάτων που συμμορφώνονται με τις απαιτήσεις του παρόντος κανονισμού όπως τροποποιήθηκε με τη σειρά τροποποιήσεων 02.
                  
               
                  
                     12.4.
                  
                  
                     Από την επίσημη ημερομηνία έναρξης ισχύος της σειράς τροποποιήσεων 03, κανένα συμβαλλόμενο μέρος που εφαρμόζει τον παρόντα κανονισμό δεν αρνείται τη χορήγηση εγκρίσεων τύπου σύμφωνα με τον παρόντα κανονισμό όπως τροποποιήθηκε με τη σειρά τροποποιήσεων 03.
                  
               
                  
                     12.5.
                  
                  
                     24 μήνες μετά την ημερομηνία έναρξης ισχύος της σειράς τροποποιήσεων 03, τα συμβαλλόμενα μέρη που εφαρμόζουν τον παρόντα κανονισμό χορηγούν εγκρίσεις τύπου μόνον εάν ο προς έγκριση τύπος οχήματος πληροί τις απαιτήσεις του παρόντος κανονισμού όπως τροποποιήθηκε με τη σειρά τροποποιήσεων 03.
                  
               
                  
                     12.6.
                  
                  
                     Για διάστημα 48 μηνών από την ημερομηνία έναρξης ισχύος της σειράς τροποποιήσεων 03 του παρόντος κανονισμού, κανένα συμβαλλόμενο μέρος που εφαρμόζει τον παρόντα κανονισμό δεν αρνείται την έγκριση τύπου οχήματος εγκεκριμένου κατά τις προηγούμενες σειρές τροποποιήσεων του παρόντος κανονισμού.
                  
               
                  
                     12.7.
                  
                  
                     Αρχής γενομένης 48 μήνες από την ημερομηνία έναρξης της ισχύος της σειράς τροποποιήσεων 03 του παρόντος κανονισμού, τα συμβαλλόμενα μέρη που εφαρμόζουν τον παρόντα κανονισμό δύνανται να αρνηθούν την πρώτη εθνική ταξινόμηση (πρώτη θέση σε κυκλοφορία) οχήματος το οποίο δεν πληροί τις απαιτήσεις της σειράς τροποποιήσεων 03 του παρόντος κανονισμού.
                  
               
                  
                     12.8.
                  
                  
                     Από την επίσημη ημερομηνία έναρξης ισχύος της σειράς τροποποιήσεων 04, κανένα συμβαλλόμενο μέρος που εφαρμόζει τον παρόντα κανονισμό δεν αρνείται τη χορήγηση εγκρίσεων τύπου σύμφωνα με τον παρόντα κανονισμό όπως τροποποιήθηκε με τη σειρά τροποποιήσεων 04.
                  
               
                  
                     12.9.
                  
                  
                     Από την 1η Σεπτεμβρίου 2022 τα συμβαλλόμενα μέρη που εφαρμόζουν τον παρόντα κανονισμό δεν υποχρεούνται να αποδέχονται εγκρίσεις τύπου σύμφωνα με τις προηγούμενες σειρές τροποποιήσεων, οι οποίες εκδόθηκαν για πρώτη φορά μετά την 1η Σεπτεμβρίου 2022.
                  
               
                  
                     12.10.
                  
                  
                     Τα συμβαλλόμενα μέρη που εφαρμόζουν τον παρόντα κανονισμό εξακολουθούν να αποδέχονται εγκρίσεις τύπου σύμφωνα με τις προηγούμενες σειρές τροποποιήσεων του παρόντος κανονισμού, οι οποίες εκδόθηκαν πριν από την 1η Σεπτεμβρίου 2022.
                  
               
                  
                     12.11.
                  
                  
                     Τα συμβαλλόμενα μέρη που εφαρμόζουν τον παρόντα κανονισμό δεν αρνούνται τη χορήγηση εγκρίσεων τύπου σύμφωνα με οποιαδήποτε προηγούμενη σειρά τροποποιήσεων του παρόντος κανονισμού ή επεκτάσεών τους.
                  
               
            (1)  Όπως ορίζεται στο ενοποιημένο ψήφισμα σχετικά με την κατασκευή οχημάτων (R.E.3), έγγραφο ECE/TRANS/WP.29/78/Rev.6, σημείο 2 — https://unece.org/transport/standards/transport/vehicle-regulations-wp29/resolutions.
         
            (2)  Οι χαρακτηριστικοί αριθμοί των συμβαλλόμενων μερών στη συμφωνία του 1958 παρατίθενται στο παράρτημα 3 του ενοποιημένου ψηφίσματος για την κατασκευή οχημάτων (R.E.3), έγγραφο ECE/TRANS/WP.29/78/Rev. 6 — https://unece.org/transport/standards/transport/vehicle-regulations-wp29/resolutions.
      
      
         
            ΠΑΡΑΡΤΗΜΑ 1
            
               Κοινοποίηση
            
            [μέγιστο μέγεθος: A4 (210 x 297 mm)]
            
                        
                           
                         (1)
                     
                     
                        εκδίδουσα αρχή: Ονομασία υπηρεσίας:
                        …
                        …
                        …
                     
                  
               
            
                        Σχετικά με (2):
                     
                     
                        Χορήγηση έγκρισης
                        Επέκταση έγκρισης
                        Απόρριψη έγκρισης
                        Ανάκληση έγκρισης
                        Οριστική παύση της παραγωγής
                     
                  τύπου οχήματος όσον αφορά τις εξωτερικές προεξοχές του, σύμφωνα με τον κανονισμό αριθ. 26.
            
                        Αριθμός έγκρισης …
                     
                     
                        Αριθμός επέκτασης …
                     
                  
                     
                        1.
                     
                     
                        Εμπορική ονομασία ή σήμα της διάταξης…
                     
                  
                     
                        2.
                     
                     
                        Τύπος οχήματος…
                     
                  
                     
                        3.
                     
                     
                        Επωνυμία και διεύθυνση κατασκευαστή…
                     
                  
                     
                        4.
                     
                     
                        Επωνυμία και διεύθυνση του αντιπροσώπου του κατασκευαστή, κατά περίπτωση…
                        …
                     
                  
                     
                        5.
                     
                     
                        Το όχημα υποβλήθηκε προς έγκριση στις…
                     
                  
                     
                        6.
                     
                     
                        Τεχνική υπηρεσία αρμόδια για τη διενέργεια δοκιμών έγκρισης
                        …
                     
                  
                     
                        7.
                     
                     
                        Ημερομηνία της έκθεσης που εκδόθηκε από τη συγκεκριμένη υπηρεσία …
                     
                  
                     
                        8.
                     
                     
                        Αριθμός της έκθεσης που εκδόθηκε από τη συγκεκριμένη υπηρεσία…
                     
                  
                     
                        9.
                     
                     
                        Χορήγηση/απόρριψη/επέκταση/ανάκληση έγκρισης 2
                        
                     
                  
                     
                        10.
                     
                     
                        Λόγος/-οι επέκτασης της έγκρισης (εάν υπάρχουν): …
                        …
                     
                  
                     
                        11.
                     
                     
                        Θέση του σήματος έγκρισης στο όχημα…
                     
                  
                     
                        12.
                     
                     
                        Τόπος…
                     
                  
                     
                        13.
                     
                     
                        Ημερομηνία…
                     
                  
                     
                        14.
                     
                     
                        Υπογραφή…
                     
                  
                     
                        15.
                     
                     
                        Ο κατάλογος των εγγράφων τα οποία υποβλήθηκαν στη διοικητική υπηρεσία που χορήγησε την έγκριση και τα οποία διατίθενται κατόπιν αίτησης επισυνάπτεται στην παρούσα κοινοποίηση.
                     
                  
               (1)  Διακριτικός αριθμός της χώρας που χορήγησε/απέρριψε/ανακάλεσε την έγκριση (βλέπε διατάξεις σχετικά με την έγκριση στον παρόντα κανονισμό).
            
               (2)  Διαγράψτε ό,τι δεν ισχύει.
         
      
      
         
            ΠΑΡΑΡΤΗΜΑ 2
            Διατάξεις σημάτων έγκρισης
            ΥΠΌΔΕΙΓΜΑ A
            (Βλέπε σημεία 4.1.4 και 4.2.4 του παρόντος κανονισμού)
            
               
            a = 8 mm τουλάχιστον
            Το παραπάνω σήμα έγκρισης που επικολλάται σε όχημα υποδηλώνει ότι ο οικείος τύπος οχήματος έχει εγκριθεί στις Κάτω Χώρες (E 4) σύμφωνα με τον κανονισμό αριθ. 26 του ΟΗΕ, με αριθμό έγκρισης 042439. Τα πρώτα δύο ψηφία του αριθμού έγκρισης υποδηλώνουν ότι ο κανονισμός αριθ. 26 περιλάμβανε ήδη τη σειρά τροποποιήσεων 04 κατά τη χορήγηση της έγκρισης.
            ΥΠΌΔΕΙΓΜΑ Β
            (Βλέπε σημείο 4.1.5 του παρόντος κανονισμού)
            
               
            a = 8 mm τουλάχιστον
            Το παραπάνω σήμα έγκρισης που επικολλάται σε όχημα υποδηλώνει ότι ο τύπος του συγκεκριμένου οχήματος έχει εγκριθεί στις Κάτω Χώρες (E 4) σύμφωνα με τον κανονισμό αριθ. 26 του ΟΗΕ και τον κανονισμό αριθ. 24 του ΟΗΕ (1). Τα πρώτα δύο ψηφία των αριθμών έγκρισης υποδηλώνουν ότι, κατά τις ημερομηνίες χορήγησης των αντίστοιχων εγκρίσεων, ο κανονισμός αριθ. 26 του ΟΗΕ περιλάμβανε ήδη τη σειρά τροποποιήσεων 04, ενώ ο κανονισμός αριθ. 24 περιλάμβανε ήδη τη σειρά τροποποιήσεων 03.
            
               (1)  Ο δεύτερος αριθμός κανονισμού παρέχεται απλώς ως παράδειγμα.
         
      
      
         
            ΠΑΡΑΡΤΗΜΑ 3
            Μέθοδοι προσδιορισμού των διαστάσεων των προεξοχών και των μεσοδιαστημάτων
            
               1.   
               
                  Μέθοδος προσδιορισμού του ύψους των προεξοχών των πτυχών των τοιχωμάτων αμαξώματος
               
            
            
               1.1.   
               
                  Το ύψος H μιας προεξοχής προσδιορίζεται γραφικά σε σχέση με την περιφέρεια κύκλου διαμέτρου 165 mm εφαπτόμενου εσωτερικά στην εξωτερική περίμετρο της εξωτερικής επιφάνειας του τμήματος προς εξακρίβωση.
               
            
            
               1.2.   
               
                  Το ύψος H είναι η μέγιστη τιμή της απόστασης, η οποία μετριέται σε ευθεία που διέρχεται από το κέντρο του κύκλου διαμέτρου 165 mm μεταξύ της περιφέρειας του εν λόγω κύκλου και της εξωτερικής περιμέτρου της προεξοχής (βλέπε σχήμα 1).
               
            
            
               1.3.   
               
                  Όταν ένα μέρος της εξωτερικής περιμέτρου της εξωτερικής επιφάνειας του υπό εξέταση τμήματος είναι αδύνατον να έρθει σε επαφή εξωτερικά με κύκλο διαμέτρου 100 mm, η περίμετρος της επιφάνειας σ’ αυτό το σημείο υποτίθεται ότι αντιστοιχεί στο τμήμα της περιφέρειας του κύκλου διαμέτρου 100 mm που περιλαμβάνεται μεταξύ των σημείων επαφής με την εξωτερική περίμετρο (βλέπε σχήμα 2).
               
            
            
               1.4.   
               
                  Ο κατασκευαστής προσκομίζει σχέδια τομής της εξωτερικής επιφάνειας των τμημάτων υπό εξέταση για να επιτρέψει τον προσδιορισμό του ύψους των προεξοχών με την παραπάνω μέθοδο.
               
            
            
               2.   
               
                  Μέθοδος προσδιορισμού των διαστάσεων της προεξοχής ενός κατασκευαστικού στοιχείου τοποθετημένου πάνω στην εξωτερική επιφάνεια
               
            
            
               2.1.   
               
                  Οι διαστάσεις της προεξοχής ενός κατασκευαστικού στοιχείου τοποθετημένου πάνω σε κυρτή επιφάνεια είναι δυνατόν να προσδιοριστούν είτε άμεσα, είτε μέσω αναφοράς σε σχέδιο κατάλληλης τομής του κατασκευαστικού στοιχείου, όταν αυτό είναι εγκατεστημένο.
               
            
            
               2.2.   
               
                  Αν οι διαστάσεις της προεξοχής ενός κατασκευαστικού στοιχείου τοποθετημένου πάνω σε μη κυρτή επιφάνεια δεν είναι δυνατόν να προσδιοριστούν με απλή μέτρηση, προσδιορίζονται μέσω της μέγιστης μεταβολής της απόστασης μεταξύ του κέντρου σφαίρας διαμέτρου 100 mm και της ονομαστικής γραμμής του τοιχώματος όταν η σφαίρα μετατοπίζεται ενώ παραμένει συνεχώς σε επαφή με το κατασκευαστικό στοιχείο αυτό. Το σχήμα 3 απεικονίζει παράδειγμα χρησιμοποίησης της μεθόδου αυτής.
               
            
            
               3.   
               
                  Μέθοδος προσδιορισμού της προεξοχής των γείσων και των πλαισίων προβολέων
               
            
            
               3.1.   
               
                  Η προεξοχή σε σχέση με την εξωτερική επιφάνεια του προβολέα μετριέται οριζόντια από το σημείο επαφής σφαίρας διαμέτρου 100 mm, όπως υποδεικνύεται στο σχήμα 4.
               
            
            
               4.   
               
                  Μέθοδος προσδιορισμού των διαστάσεων μεσοδιαστήματος ή κενού μεταξύ των στοιχείων σχάρας
               
            
            
               4.1.   
               
                  Οι διαστάσεις μεσοδιαστήματος μεταξύ των στοιχείων σχάρας προσδιορίζονται από την απόσταση μεταξύ δύο επιπέδων που διέρχονται από τα σημεία επαφής της σφαίρας και είναι κάθετα προς τη γραμμή που ενώνει αυτά τα σημεία επαφής. Τα σχήματα 5 και 6 απεικονίζουν παραδείγματα χρησιμοποίησης της μεθόδου αυτής.
               
            
            
               Σχήμα 1
            
            
               
            
               Σχήμα 2
            
            
               
            
               Σχήμα 3
            
            
               
            
               Σχήμα 4
            
            
               
            
               Σχήμα 5
            
            
               
            
               Σχήμα 6
            
            
               
         
      
      
         
            ΠΑΡΑΡΤΗΜΑ 4
            
               Κοινοποίηση
            
            [μέγιστο μέγεθος: A4 (210 x 297 mm)]
            
                        
                           
                         (1)
                     
                     
                        εκδίδουσα αρχή: Ονομασία υπηρεσίας:
                        …
                        …
                        …
                     
                  
               
            
                        Σχετικά με: (2)
                        
                     
                     
                        Χορήγηση έγκρισης
                        Επέκταση έγκρισης
                        Απόρριψη έγκρισης
                        Ανάκληση έγκρισης
                        Οριστική παύση της παραγωγής
                     
                  χωριστής τεχνικής μονάδας τύπου σχάρας αποσκευών, ράβδων τοποθέτησης σκι ή ραδιοφωνικής ή ραδιοτηλεφωνικής κεραίας2
            
            
                        Αριθμός έγκρισης …
                     
                     
                        Αριθμός επέκτασης …
                     
                  
                     
                        1.
                     
                     
                        Εμπορική ονομασία ή σήμα: …
                     
                  
                     
                        2.
                     
                     
                        Τύπος: …
                     
                  
                     
                        3.
                     
                     
                        Επωνυμία και διεύθυνση κατασκευαστή: …
                        …
                     
                  
                     
                        4.
                     
                     
                        Επωνυμία και διεύθυνση του αντιπροσώπου του κατασκευαστή, κατά περίπτωση: …
                        …
                     
                  
                     
                        5.
                     
                     
                        Χαρακτηριστικά της χωριστής τεχνικής μονάδας: …
                     
                  
                     
                        6.
                     
                     
                        Περιορισμοί χρήσης, κατά περίπτωση, και οδηγίες συναρμολόγησης: …
                     
                  
                     
                        7.
                     
                     
                        Ημερομηνία υποβολής του δείγματος που απαιτείται για τη χορήγηση της έγκρισης της χωριστής τεχνικής μονάδας: …
                     
                  
                     
                        8.
                     
                     
                        Τεχνική υπηρεσία που διενεργεί τη δοκιμή έγκρισης: …
                     
                  
                     
                        9.
                     
                     
                        Ημερομηνία της έκθεσης που εκδόθηκε από τη συγκεκριμένη υπηρεσία: …
                     
                  
                     
                        10.
                     
                     
                        Αριθμός της έκθεσης που εκδόθηκε από τη συγκεκριμένη υπηρεσία: …
                     
                  
                     
                        11.
                     
                     
                        Η έγκριση της χωριστής τεχνικής μονάδας χορηγείται/απορρίπτεται/επεκτείνεται/ανακαλείται2 για τις σχάρες αποσκευών, τις ράβδους τοποθέτησης σκι, τις ραδιοφωνικές ή ραδιοτηλεφωνικές κεραίες2
                        
                     
                  
                     
                        12.
                     
                     
                        Τόπος: …
                     
                  
                     
                        13.
                     
                     
                        Ημερομηνία: …
                     
                  
                     
                        14.
                     
                     
                        Υπογραφή: …
                     
                  
                     
                        15.
                     
                     
                        Ο κατάλογος των εγγράφων τα οποία υποβλήθηκαν στην αρχή έγκρισης τύπου που χορήγησε την έγκριση και τα οποία διατίθενται κατόπιν αίτησης επισυνάπτεται στην παρούσα κοινοποίηση.
                     
                  
               (1)  Διακριτικός αριθμός της χώρας που χορήγησε/απέρριψε/ανακάλεσε την έγκριση (βλέπε διατάξεις σχετικά με την έγκριση στον παρόντα κανονισμό).
            
               (2)  Διαγράψτε ό,τι δεν ισχύει.